Stormers terug op die wenpad teen Kiwi’s se swaksteSiya Kolisi en Eben Etzebeth – die Stormers se grootste uitblinkers Suid-Afrika se tweede beste het Nieu-Seeland se swakste Vrydagaand met 30-22 op Nuweland geklop, maar die rugby wat die Stormers en die Blues opgedis het kon niemand behalwe ŉ Stormersondersteuner tevrede gestel het nie. Eintlik is dit nie heeltemal korrek om aan die Stormers die tweede plek toe te ken nie. Die Sharks het meer ligapunte as die Stormers maar is nie van tuisveldvoordeel vir die uitspeelrondes verseker nie; die Stormers wel. Dit het op Nuweland van die strafskoppe gewemel, met stukkies goeie spel van albei kante wat darem hier en daar voorgekom en die wedstryd van algehele middelmatigheid gered het. Met hierdie oorwinning het die Stormers na vier neerlae weer op die wenpad gekom. Die Blues, vyfde van Nieu-Seeland se vyf spanne, het een punt meer op die puntelys as die Stormers wat naas die Lions Suid-Afrika se ander groepleier is. Dit was die Blues se eerste neerlaag uit ses wat nie teen ŉ Nieu-Seelandse span was nie. Die Blues was ongetwyfeld in die eerste helfte die beste span, en het die geel kaart wat aan Eben Etzebeth gewys is met twee goeie drieë uitgebuit. Die meeste rugby – en ook die beste van die wedstryd – is voor rustyd gespeel en die besoekers se flair het hulle hier die voordeel gegee. Goeie verdediging om die afbreekpunte, ook na rustyd, het albei spanne se aanvalle ontwrig, en uiteindelik wil-wil ŉ mens sê dat dit die opskietverdediging van die Stormers was wat die deurslag gegee het hoewel daar ook te veel onsuksesvolle duikslae was. Hulle pak was in die tweede helfte ook in beheer teen die Blues wat duidelik na hulle lang vlug gesukkel het om by te bly – veral in die laaste 14 minute nadat hulle Matt Duffie met ŉ rooikaart verloor het. Dillyn Leyds was nie ŉ mislukking op losskakel nie, maar dit is nie sy posisie nie, uit en gedaan. Tog het hy die drie gedruk wat die tuisspan van 19-10 af skielik laat voorloop het na SP Marais se doelskop. Die drie het op Leyds se tikskoppie gevolg en die Blues was met reg ontsteld omdat hy meters van merk, met ander woorde nie in lyn met die skeidsregter nie, geskop en maklik van sowat agt meter af gaan druk het. Maar wie weet, dalk sou dit van agter die merk af ook ŉ drie gewees het … Daar was ŉ paar gevaarlike hoogvatte en die Stormers se senter Shaun Treeby mag dalk van die uitwysingsbeampte hoor nadat hy met ŉ swaaiende arm net ŉ strafskop teen hom gekry het. Die Blues se losskakel Piers Francis is na hy lank doodstil gelê het, van die veld met harsingskudding. Siya Kolisi was deurgaans uitstekend en Etzebeth het na sy geel kaart van sy beste rugby vanjaar gespeel. Puntemakers – Stormers (10) 30: Drieë: Siya Kolisi, Dillyn Leyds, Sikhumbuzo Notshe. Doelskoppe: SP Marais 3. Strafdoele: Marais 3. Blues (12) 22: Drieë: George Moala, James Parsons, Blake Gibson. Doelskoppe: Piers Francis 2. Strafdoel: Bryn Gatland.